Алег Алкаеў

**Алег Леанідавіч Алкаеў** (11 сьнежня 1952, Ленінск-Кузьнецкі – 20 верасьня 2022) — былы начальнік СІЗА № 1 (Менск), аўтар кнігі «Расстрэльная каманда». Меў сярэднюю спэцыяльную й вышэйшую адукацыю, палкоўнік унутранай службы. Больш за 30 гадоў прапрацаваў у пэнітэнцыярнай сыстэме СССР, Казахстану, а з пачатку 1990-х гадоў — Беларусі.

## Біяграфія
Са сьнежня 1996 году па травень 2001 году Алкаеў быў начальнікам Сьледчага ізалятара № 1 Камітэта выкананьня пакараньняў МУС Рэспублікі Беларусь у Менску. На гэтай пасадзе ён кіраваў камандай, якая выконвае сьмяротныя прысуды (паводле ягоных сьведчаньняў, за гэты пэрыяд было расстраляна 134 зьняволеных). Адной зь яго галоўных задачаў (акрамя непасрэдна арганізацыі працы расстрэльнае каманды) была кансьпірацыя й забесьпячэньне адпаведным легендаваньнем супрацоўнікаў, якія знаходзіліся пад пільным кантролем і якім было забаронена распавядаць каму б там ні было пра асаблівасьці сваёй працы.

У 2001 годзе Алкаеў выступіў з выкрыцьцямі па справе аб выкраданьні й меркаваным забойстве вядомых беларускіх палітыкаў. Згодна зь яго заявамі, у 1999 годзе па распараджэньні тагачаснага міністра ўнутраных справаў Юрыя Сівакова ён азнаёміў з працэдурай прывядзеньня сьмяротнага прысуду ў выкананьні камандзіра САХРа Дзьмітра Паўлічэнка. У тым жа годзе Алкаеў двойчы па асабістым указаньні міністра выдаваў спэцыяльны пісталет ПБ-9, прызначаны для прывядзеньня ў выкананьне сьмяротных прысудаў; пазьней, супаставіўшы даты, ён выказаў здагадку, што з гэтага пісталета былі забітыя Юры Захаранка, Віктар Ганчар і Анатоль Красоўскі. Калі яму стала відавочна, што праваахоўныя органы ня маюць намеру распачаць неабходныя меры для расьсьледаваньня, ён апублікаваў у апазыцыйным друку інтэрвію й дакумэнты.

У дзень выхаду ґазэтаў з гэтымі матэрыяламі Алкаеў пакінуў Менск, некаторы час жыў у Маскве, а затым выехаў да сваякоў у Нямеччыну й з 25 ліпеня 2001 году жыве ў Бэрліне. У 2002 годзе ён атрымаў палітычны прытулак у Нямеччыне. У 2006 годзе выдадзена кніга Алкаева «Расстрэльная каманда» (выд. «Беларускі Партызан», 2006. — 288 стар. — ISBN 5-91114-003-9). У анатацыі кнігі гаворыцца:
Яго  адкрыты аповед пра турэмны побыт, правілы й парадкі раскрывае многія таямніцы гэтага закрытага сьвету. Шакавальныя падрабязнасьці прывядзеньня ў выкананьне сьмяротных прысудаў — першы сучасны дакумэнт аб працэдуры пакараньня.

У студзені 2021 году была апублікавана размова Вадзіма Зайцава, тагачаснага старшыні КДБ, з двума людзьмі ад 11 красавіка 2012 году, дзе гаворка вялася сярод іншага й пра арганізацыю забойства пісьменьніка й былога начальніка СІЗА-1 у Менску Алкаева.

Памёр 20 верасьня 2022 году.

## Крыніцы

## Вонкавыя спасылкі
; Інтэрвію, кніга
* Выкраданьне людзей — справа рук СОБРа // «Белорусская деловая газета» . — 22 жніўня 2001
* Фрагмэнты кнігі «Расстрэльная каманда» на сайце выдавецтва
* Дакумэнтальны фільм Галоўны кат // тэлевізійны канал «Інтэр» 2009
* Алег Алкаеў: Відэазапіс пакараньня Захаранкі існуе, я хутка яго ўбачу
* Алег Алкаеў працягвае расьсьледаваньне
* Алег Алкаеў: «Парэшткі цара Мікалая шукалі 70 гадоў. знайшлі»
* Алег Алкаеў: Злачынцы звычайна не хаваюцца, калі маюць гарантыі
* Алег Алкаеў: Невядома, хто на самай справе кіруе краінай, Лукашэнка ці алігархі?
* Алег Алкаеў: Лукашэнка баіцца, што Шэйман ўцячэ
* Алег Алкаеў у «Дом-шоу»: «Калі падрыхтаваць патрэбных сукамернікаў…»
* Алег Алкаеў: «Адміністрацыя жыве не па законе, а па ўказанні»
* Алег Алкаеў: Выкананне смяротнага прысуду — гэта забойства
* Аповяд беларускага ката: «ўсведамляць, што з імі адбываецца толькі вернікі людзі»
* Інтэрвію Алега Алкаева, 15 жніўня 2018

Катэгорыя:Палітычныя эмігранты
Катэгорыя:Міністэрства ўнутраных справаў Рэспублікі Беларусь
Катэгорыя:Сьмяротнае пакараньне ў Беларусі